**Counfinamen, Sesoun 2 ! Leiçoun 1 : Ié sian mai !**

**[N’i’a quàuquis-un, quàuquis-uno subretout, que m’an escri, i’a gaire, pèr me dire qu’aviéu proumés de me ié remetre, de larga, tèms en tèms, un pichot brout de tèste e de reprendre aquéli crounico dóu counfinamen. E coume veson rèn veni, se demandon se siéu pas mort, se lou Courouna me tèn pas dins sis arpo o se fau pas just boulega lou Moucadèu pèr lou sourti de soun mudige, de soun lassige, de soun feiniantige, se fau tout dire, e ié faire enfin reprendre lou coulas... Bon, bè, bord qu’es ansin, rèsto pu que de s’eisecuta...].**

I’anen o i’anen pas ? La fasèn reparti, la mecanico ? La fasèn tournamai vira, la rodo, la pouso-raco[[1]](#footnote-0) di crounico, lou toumbo-lèvo di mot ?

-E perqué pas, pièi, bord que nous vaqui recounfina, embarra, engabia e encadena[[2]](#footnote-1)...

Mai belèu qu’anen pas prendre li causo au pire... belèu qu’aurés pas, lis ami, voste pan quoutidian («lou pan que nous fai besoun», coume dis Mistral dins soun *Pater*)... belèu qu’anen li faire, aquéli crounico, pas tant longo (de crouniqueto, pulèu) e pas autant reguliero... belèu qu’arrivaran à l’asard di sujèt, de l’ispiracioun, à l’asard di causo que vendran coume vendran, à soun biais, à soun ouro, à soun ritme, à la bello eisservo[[3]](#footnote-2)...  
E tè, pèr coumença, vous vau anouncia uno nouvello que dèurié vous agrada[[4]](#footnote-3)... Sabès, li crounico dóu counfinamen, justamen, qu’ai escricho dóu mes de mars au mes de mai aperaqui, e que i’aviéu mes pèr titre «Lou Prouvençau pèr li Mòti» e que Michèu Grémaud n’en fasié li videò, e bè la coumuno[[5]](#footnote-4) de Maiano vèn de decida de n’en faire un libre pèr aquéli qu’an envejo[[6]](#footnote-5) de li relegi, pèr aquéli qu’an envejo de tourna s’embuga[[7]](#footnote-6) de *lengo nostro*, pèr aquéli qu’an envejo de ié retrouva de souveni maianen o mistralen que ié fan gau...  
E se ié sian groupa à quàuquis-un pèr farga[[8]](#footnote-7) aquéu libre. Iéu, pèr li tèste (mai lou pu gros èro fa), Michèu Grémaud pèr lis image, Doumenique Charles pèr l’ourganisacioun infourmatico dóu tèste e dis image, moun fraire pèr la releituro e Eugenìo Gros, dins lou municipe, pèr faire abouti lou proujèt.

E pas proun di tèste, bord que sian devengu mouderne, aurés, pèr lou meme pres, uno poulido clau USB souto la formo d’uno carto de banco pèr pousqué lis entèndre, aquéli tèste, e pousqué retrouva au vostre lou parla maianen e vous repassa li videò grimaudenco...

E tout acò dèurié èstre lèst[[9]](#footnote-8) pèr la fin dóu mes (Ah ! lou poulit presènt pèr li fèsto de Nouvè !) e coustara, ai! ai ! ai !... lou dise ? coustara... avèn tira au pu juste e res ié gagno rèn... coustara... fau bèn pamens paga li fres... coustara... ah ! èi toujour tihous de parla de dardeno[[10]](#footnote-9), coustara... vé, avèn assaja de pas trop vous cura lou boursoun[[11]](#footnote-10)... coustara, crese, autour de 16 éurò, gaire mai de dès milo franc d’avans ! E au trin que van li causo, veirés, sara belèu un bon plaçamen !!

1. La noria [↑](#footnote-ref-0)
2. De nouveau dans les chaînes [↑](#footnote-ref-1)
3. Au gré des vents [↑](#footnote-ref-2)
4. Plaire [↑](#footnote-ref-3)
5. La mairie [↑](#footnote-ref-4)
6. Envie [↑](#footnote-ref-5)
7. S’imbiber [↑](#footnote-ref-6)
8. Fabriquer [↑](#footnote-ref-7)
9. Tout cela devrait être prêt [↑](#footnote-ref-8)
10. Il est toujours délicat de parler d’argent [↑](#footnote-ref-9)
11. On ne va pas vider vos comptes [↑](#footnote-ref-10)